
Wat steek Rika en Adriaan alles vir mekaar weg? Kan ‘n verhouding begin word met ‘n miljoen geheime? Rika Smit is ‘n volbloed kunstenaar. Sy het al ‘n naam opgebou met haar bruin en wit dierelewe skilderye. Maar net vir die pret doen sy soms sulke bont deurmekaar sketse en skilderye. Die kurator van die kunsgallery stel voor dat sy dit onder ‘n skuilnaam moet doen. Een met ‘n Afrika gevoel. Sy kies toe Nonyana. En daar is Nonyana toe van die begin af meer suksesvol as sy. Versamelaars koop. Totdat Adriaan Olivier haar lewe met ‘n geel BMW motorfiets inval. En hy stel heeltemal te veel belang in die kuns teen haar mure... Wie is hy en wat soek hy in die middel van ‘n stormnag met ‘n motorfiets in die bos?  

Hoofstuk 1

Dis nou ‘n mooi tyd om genade te betoon, maar dankie in elk geval!” verwyt Rika die wolke wat nog steeds swaar en donker oor die bosse hang. Sy is amper by die huis. Die moeilikste deel van die pad kon sy nie sien nie. Dit het lanklaas so gereën in hierdie deel van Mpumalanga.

Maar toe sy op die grondpad afdraai, sien sy dat die storm Marlothpark ook nie gespaar het nie. Sy is bly dat dit nog relatief lig is, toe sy haar motor versigtig verby en deur die dongas in die grondpad stuur. Eers toe die strook teerpad weer voor haar verskyn, waag sy dit om vinniger as dertig kilometer per uur te ry. Sy kan nie wag om by die huis te kom nie. Die kunsuitstalling waaraan sy in Pretoria deelgeneem het, was toe nie so suksesvol as wat sy gehoop het nie. Slegs tien van die sestig skilderye wat sy gemaak en laat raam het, is verkoop. En wat meer is, dis nie die tien skilderye met haar eie naam onderaan nie.

Nonyana! Dis die skuilnaam wat sy gekies het, omdat die kurator van die galery vir wie sy werk, twee jaar gelede voorgestel het dat sy ‘n skuilnaam vir haar meer etniese pastelwerke gebruik.

Aanvanklik het Rika gedink die skuilnaam idee was die beste ding wat sy nog vir haar loopbaan gedoen het. Die koerante en veral oorsese kunsversamelaars was gaande oor die vrolike, kleurvolle skilderytjies, waarvan een selfs in Engeland 'n rekordprys behaal het. Nie dat die geld wat daarvoor betaal is in haar eie sak beland het nie. Maar nou is daar skielik druk van alle kante op Rika. Die koerante en beleggers wil meer weet en skryf oor die persoon wat die kwas en houtskoolpotlode vashou. Hulle is opsoek na die gesig agter die skilderye. 

Alles goed en wel, het sy gedink. Dit is dan nou die tyd om met die waarheid vorendag te kom. Sy wat Rika Smit is, doen haar sobere bruin natuurstudies onder haar eie naam en die malse werkies teken sy as Nonyana. Niks klandistiens of vreemds daaraan nie. Sy sal nie die eerste kunstenaar wees wat 'n skuilnaam of selfs verskeie skuilname gebruik nie. 

Maar toe sy dit vanoggend teenoor Dave Small noem, het dit gelyk asof die man 'n hartaanval gaan kry. En daar net daar kom hy toe met die sak patats vorendag. Hy het al klaar vir een van die voorste kunsboeke in die land, 'n profiel van Nonyana voorgestel. Donker, groot en sy bly in 'n modderhut op die oewers van 'n groot rivier in Mpumalanga. Inheems. Want dis wat die mense soek.

Verbeel jou, donker en groot! Rika kon stik van verontwaardiging. Dis presies die teenoorgestelde van wie sy is. Haar hare is ligbruin, amper blond, tipies van die Germaanse afkoms. En sy is kleinerig gebou.

Sy wonder wat Dave sal doen, as sy besluit om die kraan toe te draai en op te hou om die Nonyana prentjies te vervaardig? Nie dat sy dit in hierdie stadium kan bekostig om op te hou skilder nie. Haar twee dae 'n week kunsklasse by 'n skool in Komatiepoort betaal nie regtig haar huis en karpaaiement nie. Sy het afhanklik geword van die brood en botter wat Nonyana op die tafel sit.

Rika ry nou weer stadiger. Die afdraai na haar huisie is naby, en al bly sy al vir drie maande hier, ry sy steeds dikwels verby, omdat die bos ruig is en die huis nie van die straat af sigbaar is nie. Sy skakel haar flikkerlig aan, en toe sy draai, is daar skielik ‘n enkele helder verblindende lig reg voor haar in die kort stukkie grondpad. Instinktief swenk sy na links, betyds om te sien hoe ‘n rooi lig nou langs haar in die bos verdwyn. ‘n Motorfiets! Dan volg die skuur van metaal en ‘n slag.

Vir ‘n oomblik sit sy vasgenael agter die stuurwiel van die motor, voordat sy die deur oopruk en geskok hardloop in die rigting waar die motorfiets nou brommend op sy sy lê. En ‘n ent daarvan lê ‘n man, gesig ondertoe in die modder. Terwyl sy tussen die takke deur sukkel om by hom te kom, lees sy die registrasienommer van die motorfiets en ‘GP’ agterna. Dis nie iemand van hier rond nie.

Op daardie oomblik begin die man roer. Hy draai steunend om en sit stadig regop. Toe haal hy die valhelm van sy kop af en gooi dit omgekrap op die grond langs die motorfiets neer.

“Het jy seergekry?” Rika hurk langs hom, onseker of sy hom moet aanraak of ophelp. 

“Ek weet nie. Ek wag nog om uit te vind.” Hy vryf die kant van sy gesig, waar ‘n dun straaltjie bloed met die modderwater meng.

“Jou hand en arm bloei ook. Ry jy nie met ‘n beskermende baadjie in die reën rond nie?”

“Dit het nie gereën toe ek hier aangekom het nie,” verduidelik hy met 'n ongeduldige klank in sy stem, asof hy hom vererg dat sy hom vir 'n onverantwoordelike stommerik aansien. Hy toets sy bene een vir een voordat hy stadig opstaan. “Vervlaks, ek dink nie biking is meer my scene nie. Ek het laas gery toe ek vyf en twintig jaar oud was.”

“Biking?” Rika toets die Engelse woord, wat die Afrikaanse taal op twee wiele binnegery het geamuseerd, terwyl sy hom staan en dophou. Sy is verlig om te sien dat die man self op sy voete kon kom. Die skade aan sy netjiese lyf is hopelik nie so groot soos die skade aan die motorfiets nie! “Ek dink ook jy is te oud om met ysterperde in die bosse op nat grondpaaie te galop.”

“Gmf, is nie! Ons manne ry tot ons tagtig is en ek is nog ver daarvandaan. Hierdie is toevallig ‘n dual bike. Dit beteken mens kan hom op teer en grondpad gebruik. Of so sê die ouens wat weet van motorfietse.” Hy begin om sy weg tussen die takke deur te soek en werk homself netjies in die groot haak en steek bos vas. “Ag vervlaks!”

“Wag staan tog net stil. Ek sal jou moet uithelp, anders gaan jy meer bloei van die dorings, as van die val.” Rika kom nader en begin om die geniepsige takkies een na die ander uit sy arms en hemp te trek. Sy vra; "Wat moet ons met die fiets doen?"

"Ek besluit nog daaroor." Hy kyk nie eens weer na die geel motorfiets wat homself in 'n petroldamp doodsmoor en daarna in 'n taamlike patetiese hoop teen die boomstam lê nie. 

Toe hy uiteindelik van takke en dorings verlos is, help Rika hom teen die trappe op tot by haar huis se voordeer en laat hom buite wag, waarna sy nog 'n keer die reën en wind trotseer om haar motortjie nader te bring. Met die uitklimslag sien sy dat hy nou staan en bewe, met sy arms beskermend om sy lyf gevou. Sy wonder bekommerd of dit meer van skok as van die onverwagse koue nat weer.

“Ek is Rika Smit. Wat is jou naam en waarheen is jy oppad?” vra sy, terwyl sy haar voordeur oopsluit. Teen haar sin voel sy opreg jammer vir hom. 

“Adriaan Olivier." Hy steek 'n verkeerde hand uit en raak hare liggies in 'n groet aan. 'n gebaar wat waarskynlik die plek van 'n bladskud moet inneem, voordat sy arms weer koulik oor sy bors vou. "Ek het jou adres by Engela Botha gekry en onder die lapa hier by jou huis vir jou gewag, maar toe jy nie uitkom nie, het ek besluit om maar weer na my plek toe te ry.”

“Wou jy in die gastewoonstel kom oornag?” Daar gaan vir haar ‘n lig op. Omdat die skilderye nie so goed doen as wat sy aanvanklik gehoop het nie, het sy besluit om die tweede huisie op haar grond beskikbaar te stel vir toeriste om in te oornag en dit vir Engela en Buks, die eiendomsagente genoem, om te help bemark.

“Nee, nie noodwendig nie.” Hy lyk verbaas.

“Nou hoekom het jy my adres by Engela gekry, as jy nie noodwendig wou oorbly nie?” vra Rika verbaas. Sy weet nie wat om van die uitdrukking op sy gesig te maak nie. Ten spyte van sy gehawende toestand lyk dit asof hy iets werklik amusant vind. Miskien pyn die vent nie genoeg nie, of dalk gryns hy juis omdat hy so vreeslik pyn en koud kry. "Ek kan verstaan dat jy onseker is oor die motorfiets se lot na dese, maar mens beplan tog waar jy jouself wil bevind wanneer die son begin laag hang."

“Ek het beplan, ek wou huis toe gaan. Die plan was regtig om na jou skilderye te kom kyk, en daarna terug te gaan huis toe. Ek het so terloops by die Dave Small Galery in Johannesburg gehoor jy woon en werk deesdae in Marlothpark.” Hy beweeg die vingers van sy hand stadig en sy gesig vertrek van pyn. 

"Dave Small?" Rika kyk skerp na hom. Haar kurator sal nie maklik vir enige mens vertel waar sy kunstenaars hulleself bevind nie. Dit bring sy eie kommissie in gedrang. As Dave Small genoem het dat sy hier woon en werk, beteken dit net een ding en dit is, sy wat Rika Smit is, beteken vir hom as kunshandelaar nie veel nie. 'n Gedagte wat haar selfbeeld 'n verdere knou gee.

"Ja, by sy galery gehoor. Dan groet ek maar. Ek gaan maar eers weer." Hy lig 'n hand en draai om, soos 'n man wat die pad binne oomblikke te voet gaan aandurf.

“Onder geen omstandighede nie. Jy het jouself flenters geval." Rika skud haar kop in ongeloof. "Dis die soort ding wat gebeur met mans van jou ouderdom as hulle agter 'n reuse ego aan op 'n motorfiets klim."

"My ego?" Sy mond val oop van verbasing. Haar woorde laat hom onder 'n dik straal water wat van die dak afstroom vassteek. Dis duidelik dat hy homself nie in die macho en ego kategorie sien nie. Maar dan voel hy die water en keer vies met die hande voordat hy weer onder die dak instap. "Ek verstaan nie. Jy ken my minder as drie sekondes en dan vertel jy my dat ek ongeveer 'n honderd jaar oud is en dat my ego my verstand te bowe gaan. Dis onwaar, maar ek wil graag weet waarop jy hierdie vinnige opsomming basseer?"

"Baie eenvoudig!" Sy hoef nie eens daaroor te dink nie. Dis voor die hand liggend. "Dis koud. Jy is sopnat en ry sonder ‘n baadjie in 'n donderstorm rond. Dit is nie dapper nie, dis stupit. Dis amper donker en ek verseker jou, al is jou ego hoe groot, dat dit beter is om nie na donker met die motorfiets op die pad tussen Hectorspruit en Nelspruit te wees nie. Veral nie op 'n Sondagaand nie.”

“Tussen Hectorspruit en Nelspruit?” eggo hy en kyk met 'n eienaardige uitdrukking op sy aantreklike gesig na haar.

“Dis die pad Johannesburg toe, as ek reg onthou. Maar dan is ek nie die een wat my breins uitgeval het nie. Ek dink ons moet jou of in die bed of by 'n hospitaal kry,” antwoord sy. Sy weet die woorde is kras en ietwat beledigend, maar na haar mislukte uitstalling is sy nie lus om onbeholpe mans te vertroetel nie.  

"Luister hier, ek het nog my breins. Dis die enigste goed wat ek nie stukkend geval het nie. So los my uit dat ek dit gebruik om aan 'n oplossing te dink om by die huis te kom."  Hy druk met sy vingerpunte teen sy voorkop en Rika wonder of dit 'n poging is om te keer dat die laaste bietjie breins wat oor is, nie ook sy kop verlaat nie.

“Hectorspruit, Malelane, Nelspruit," verduidelik sy stadig en afgemete om hom te help onthou. "Tensy jy weet van ‘n ander roete.”

“Na Johannesburg toe? Ja, daar is 'n beter roete. My gunsteling pad. Ek ry graag deur die wildtuin, maar die wildtuin se hekke is in die stadium al gesluit. En hulle sal nie die geel ysterperde toelaat nie, dis 'n uitheemse spesie.”

"Korrek, monsters uit die buitenste ruim, wat die ekosisteem kom opdons met geraas besoedeling."  

"Jy hou nie baie van motorfietse nie..." Hy kyk haar aan asof hy sy ore nie kan glo nie. "Die meeste vrouens vind mans wat met monstermasjiene rondbeweeg onweerstaanbaar." Sy kan haar amper verbeel dat hy op 'n fyn manier met haar spot, veral toe hy byvoeg. “Eintlik oorweeg ek dit ernstig om die fiets stadig huistoe te stoot. Miskien kry iemand my jammer en laai my op. Maar nee, netnou steel iemand die fiets as ek alleen opgelaai word en die ding bly langs die pad staan."

"Ek kan nie aan een mens dink wat die fiets sal wil steel nie. Veral nie soos wat hy nou daar uitsien nie."

"Ook weer waar. Miskien moet jy my met jou kar huis toe vat.”

"Jy is nie ernstig nie."  Sy begin lag, maar hy kyk haar eers lank met sulke sielvolle donkerbruin, amper swart oë aan en toe gaan sy kop op en af.  Hy is ernstig, verskriklik ernstig, sien sy tot haar groot verontwaardiging. “Noways, nee, ek kom nou net van Johannesburg af.  Sorry!"  Sy vou haar hande oor haar bors en beduie met haar kop na die teerpad. "Jy kan maar begin stap as jy dink iemand sal ‘n vuil, nat, stukkende ryloper in sy kar wil laai."

"Jy wil my nie huis toe vat nie?" Hy byt op sy onderlip. Dit lyk asof hy sy ore nie kan glo nie, want op sy aantreklike gesig is daar skielik 'n uitdrukking van skok en verbystering. "Gaan jy my regtig in die hierdie toestand forseer om die nag te voet aan te durf."

"Nee, nie te voet nie, maar ek kan jou seker help om die motorfiets op te tel, sodat jy weer kan ry tot waar jy omval, of afval,” daag sy hom uit. Sy weier om deur 'n mooi man saggemaak te word. Veral as hy nog boonop dom-astrant is. "Is dit nie deel van die voorregte om 'n motorfietsryer te wees nie? Afval dat die bloed spat en opklim en weer probeer ry nie."

"Ek sou nie geval het, as jou rooi terroris nie skielik die hele pad vol was nie," verweer hy homself.

"Terroris? Dis 'n Terrios, 'n Daihatsu Terrios."

"Ek weet. Moenie so kwaai wees nie." Hy trek hy sy skouers op soos 'n man wat boedel oorgee. “Daar is net een klein probleempie, ek en jy sal nie die fiets uit die modder kan optel nie. My hand is seer, en die fiets te swaar. Ek dink nie jy besef wat weeg 'n BMW motorfiets soos daardie een nie.”

"Nee, en ek stel ook nie belang om agter te kom nie."  

"So gedink," mymer hy by homself en voel nog 'n keer versigtig met die vingers van sy een hand oor die stukkende deel van sy ander hand en amper wek dit die nodige simpatie by Rika op. 

“Hier is ‘n dokter in Marlothpark.  Kom dat ek jou na hom toe neem, sodat hy jou net vinnig ondersoek.  Daardie hand is dalk gebreek.”  Sy tel haar motorsleutels weer op.  Dis die verste wat sy  vanaand bereid is om vir 'n bebloede man te ry. 'n Kilometer af met die teerpad tot by die dokter.  En met 'n klein bietjie geluk hou die dokter hom sommer daar. 

“Nee ek glo nie. As dit seer bly, sal ek more laat x-strale neem.” Dit lyk asof hy uiteindelik begin fokus en besluit om die beste van 'n taamlike vrot situasie te maak. “Klink my jy het vir my 'n slaapplek vir die nag? Ek moet erken, ‘n warm bad of stort sal in die stadium welkom wees. En 'n bed! Is hier ‘n tuimeldroër? Ek moet my klere probeer droog kry. Ek dink nie iets wat in jou kas is sal vir my pas nie, want jy is te klein. Dis nou as jy vir my iets wou leen.”

“Het jy niks op jou motorfiets saamgebring nie?” Sy kyk geskok na hom. Dis moeilik om agter te kom wanneer die man ernstig is, en wanneer hy eintlik net besig is om ‘n grap te maak. “Laai jy nie 'n oornagtas of iets in jou fiets se bagasieruim voordat jy padvat nie?”

“Dink jy daar is 'n oornagtas in die bagasieruim?”  Hy lyk verras. Opreg verras, besluit Rika met toenemende kommer oor die man se geesteswelstand na die harde val.

“Hoe kan jy nie weet nie?" vra sy dringend. "Ek dink ek moet jou dokter toe vat. Jy is nie lekker op die oomblik nie. Miskien het jy jou kop hard gestamp."

"Mm mm."  Hy skud sy kop beslis negatief.

"Klim in my kar. Ek bel solank die dokter." Sy dreig nie net nie. Sy weet dat dit die regte ding is om te doen. Sy wil nie more aan die polisie verduidelik hoekom 'n man in die nag aan onnatuurlike oorsake in haar oornaghuisie beswyk het nie.

“Nee, kies asseblief die ander opsie! Ek het nie op my kop geval nie, so ek is waarskynlik toe,” keer hy. “Los die arme dokter. Dis Sondagaand, hy wil ook rus en dalk suip hy ‘n dop. Waar sit die fiets se bagasieruim?”

“Dis daardie boks agter jou boude, wat jy met ‘n sleutel oopsluit en afhaal. Gewoonlik sit die ouens hulle bagasie daarin.”

“Jy reken? Wel as dit die geval is, word my aand dalk beter.” Hy klink verlig, soos 'n kind wat 'n gelukspakkie ontvang het en verwag om 'n duur speelding daarin te vind. “Daar is dalk droë klere in die sogenaamde oornagtas? Kan jy my wys hoe om dit daar af te kry?”

“Daar sal slegs droë klere in wees, as jy of iemand dit daarin gepak het.”  

"Iemand het dalk!"

"Maar daardie iemand is nie jy nie?" Rika weet nie of sy moet lag of huil oor die man se onbeholpenheid nie. “Nou kom ons gaan kyk of die engeltjies vir jou klere ingepak het.”

Sy stap uit in die reën, sonder om te kyk of hy haar volg. Maar toe sy die fiets se sleutels uit sy aansitter trek, is Adriaan langs haar. Sy sluit die kas agter van die saal af los en haal dit uit die modder. Hy probeer om dit by haar af te neem toe sy daarmee begin terugstap, maar sy ruk los. Hy moet nie nou staan en maak asof hy dit self kon doen nie.  Hy moet ook nie voorgee dat hy in staat is om dit te dra en homself in die proses verder seermaak nie.

“Hoe kan jy vyfhonderd kilometer vêr met ‘n motorfiets ry, sonder om te weet of jy iets vir jouself ingepak het?” vlieg sy hom in en plak die geel metaalhouer hardhandig op die tafel in haar lapa neer. Teen die tyd het die reën die meeste van die bloed en modder van die man se gesig afgespoel. Rika sien weer dat dit ‘n gesig is wat verskriklik aantreklik mag wees, sodra dit skoon is!  

Skaam oor haar skerp opmerking van flussies, hou sy die sleutel na hom toe uit. Sy bagasie is seker iets wat hy in privaatheid sal wil uitpak, wanneer sy kop weer begin funksioneer.

“Sal jy dit vir my oopsluit, asseblief?" vra hy egter. "Jy is reg, my hand wil nie werk nie.”

Dis nie net sy hand wat nie werk nie. Niks aan hom funksioneer nie! besluit sy by haarself en onmiddelik sien sy weer rooi. “Ek dink nie jy weet hoe nie. Dis seker nie jou eie fiets nie. Ek dink jy die fiets geleen of... gestee... gevat by iemand.”

“O gits...” Hy draai verbaas na haar toe, daardie swart oë nou wydgerek van verontwaardiging. “Wou jy sê gesteel?!"

Sy antwoord nie. Dis presies wat sy wou sê en sy weet dat dit dwarsoor haar gesig geskryf staan.

"Jy aanvaar dat ek die fiets gesteel het." Hy leun vooroor en as sy mond haar nie op daardie oomblik uitlag nie, doen die lagplooitjies langs sy mooi oë dit. Hy trek sy asem kastig skerp in. "Is dit so opvallend?” 

“Nogal.” Dit voel of haar keel toetrek. Die man is voorwaar besig om teenoor haar te erken dat hy iemand anders se ryding gesteel het? Vir die eerste keer kom dit by haar op dat hy dalk nie heeltemal normaal is nie. Sy optrede is baie vreemd en hy lag oor goed wat ander mense, gewone mense, in trane sou laat uitbars. Gestel die man het uit een of ander inrigting ontsnap en die naaste voertuig gegryp, om uit die stad weg te kom? Dis dalk hoekom hy nie in volle motorfietsmondering rondry nie. Die wettige eienaar staan dalk iewers in 'n polisiestasie in 'n swart leerpak met 'n kopbeen en grusame spreuk op die rug geverf 'n verklaring en aflê oor sy motorfiets wat soos mis voor die son verdwyn het.

Hoofstuk 2

En toe erken Adriaan Olivier dit sowaar. “Goed, ek is uitgevang! Ek het die Bike sonder die eienaar se toestemming geneem. Maar hy weet dit nog nie. Miskien kan ek die ding laat laai en regmaak, voordat hy agterkom dat daar 'n klein miss-happie met sy amazing wonderdonder gebeur het." 

“Wonderdonder?”

“Ek is ook nie op die oomblik ‘n bewonderaar nie.”

“Dan wonder baie mense seker hoekom...” spot sy.

Die inhoud van die fiets se bagasiehouer geniet nou sy onverdeelde aandag en toe glimlag hy. Rika stap nader om te sien wat dit is wat hom so ingenome laat lyk. Daar is sowaar klere in. Gefrommelde vuil klere, maar ten minste droë klere. Vir die stukkende denim langbroek en T-hemp trek Adriaan Olivier onmiddelik sy neus op en Rika kry die gevoel dat indien die asblik 'n paar meter nader gestaan het, die klere waarskynlik kortpad na die bodem sou gevind het. Die toiletsakkie met tandeborsel waarvan elke haar 'n nuwe windrigting ontdek het verdien 'n oomblik sy onverdeelde en hoogs geamuseerde aandag, voordat hy dit op die tafel neersit. Daarna haal hy ‘n lekker warm sweetpak met die Universiteit van Pretoria se logo daarop uit. Die donkerblou sweetpak is steeds in sy plastiek verpakking. 

Adrian se kop knik goedkeurend op en af.  

“Baie dankie, dit sal ek graag gebruik. Nou vir daardie stort en bed, waarmee jy so spog en dan moet ek seker vir ‘n paar mense laat weet waar ek myself bevind.” Hy trek sy selfoon uit die hemp se bosak. “Aha, bly om te sien die ding werk gelukkig nog.”

Terwyl hy met iemand praat, sluit Rika die huisie se deur oop en skakel die ligte aan. Sy trek die bed vinnig oor en sit ‘n handdoek en seep vir hom reg. Sy is skaars daarmee klaar, toe sy besef dat hy stil agter haar ingekom het en nou die nederige gastehuisie staan en deurkyk.

“Ek moet jou waarsku, as jy dalk geluide hoor in die nag. Hier slaap ‘n vlakvark gesin reg onder die houtvloer. Vanaand sal hulle seker spook om rustig te raak, want hulle bed het ‘n modderbad geword.”

“Toemaar, ek is nie 'n bang ou nie. En die huisie is vreeslik mooi gemaak.” Hy gaan staan voor die drie kleurvolle Nonyana skilderye teen die een muur en draai sy kop skeef. “Vreeslik oulik.”

Vreeslik oulik! Is dit wat hy die ellendige goed waaroor die kunsversamelaars deesdae so gaande raak noem? Sy trek haar skouers reguit en besluit om nie te antwoord nie. Sy is beslis nie van plan om enige van die Nonyana skilderye met 'n ligsinnige knert op 'n gesteelde motorfiets te bespreek nie. 

Rika raak aan sy arm om sy aandag te trek en beduie na die enigse ander deur in die vertrek.  "Dit is die badkamer. Daar is nuwe toiletware in die kassie. Ek is seker jy wil nie daardie ander ou se tandeborsel en skeermes gebruik nie.”

“Jy is reg, dankie. Daardie tandeborsel is net geskik vir 'n weermag groentjie om 'n toilet mee te skrop En ook net as die samjoor vir hom regtig kwaad is." Hy haal 'n tandeborsel uit haar badkamerkassie en beduie daarmee in haar rigting, voordat hy die verpakking afskeur. "Sit dit op my rekening.”

“Op jou rekening?” roep sy verontwaardig uit. “Mans wat met gesteelde motorfietse by my  huis ingeval kom, betaal slegs kontant.”

“O gits! Skuus...,” grinnik hy gemaak verleë en soek met sy verkeerde hand in sy nat broeksak. Hy haal ‘n hele paar sopnat note uit. “Is dit genoeg?”

“Dis... te veel,” stotter sy, skielik skaam oor haar uitbarsting. Sy gee daarvan aan hom terug. Dit was nou nie die manier om ‘n toeris, selfs al is hy dalk ‘n terroris, te behandel nie.

“Nee, hou die geld,” keer hy. “Ek hoop dit kan betaal vir aandete ook, anders sal ek maar na die pub hier naby moet stap. My maag skree.”

“Jy mag nie na donker hier stap nie. Dis ‘n natuurreservaat, 'n wildtuin. Hier is boonop soms leeus ook in die park tussen die huise, en die beamptes kan jou in hegtenis neem, want dit is ‘n oortreding om na donker hier rond te stap." Sy gooi haar arms desperaat in die lug. "Weet jy niks van niks af nie?”

“Nee, ek weet dit darem. Just checking!” Hy trek sy skouers ongeërg op.  

"Nou dan los ek jou eers om reg te maak." Sy stap deur toe, maar draai bekommerd om en vra. “Gaan jy regkom met die stortery?”  

“Dit sal maar sukkel met die verkeerde hand. Maar hoekom vra jy? Is jy bereid om my te kom help?” Hy loer vraend om die badkamer deur en toe sy net geskok staan en gaap, maak hy die deur agter hom toe.

“Simpel mansmens!” raas sy, toe sy weer tot verhaal kom.  

“Ek het jou gehoor,” roep hy laggend agter die toe deur uit. “Om dit van ‘n weerlose onskuldige man in pyn te sê!"

Weerloos en onskuldig? Dink sy wrewelrig by haarself. Dis mansmense met sulke vroom en mooi gesiggies wat ou tannies uit hulle laaste spaargeldjies verneuk.  

Hoekom op die aarde het sy gevra of hy sal regkom? Vervlaks, sy gee nie om of hy regkom nie! raas sy met haarself. Sy gee nie eens om of 'n koekie seep onder sy voet beland en hy nog 'n keer met 'n gejuig afkom aarde toe nie. Sy sal nie toelaat dat 'n nat 'biker' met 'n middeljare krisis of 'n sielkundige probleem haar gevestigde wêreld kom omkrap nie. Inteendeel, een verkeerde skuif van sy kant af en sy bel die sekuriteit en polisie en laat hierdie vent so diep toesluit, dat hy in die volgende sewe jaar nie daglig sien nie.  

Rika laai die kruideniersware uit haar kar en stap teen die trappe op na haar huisie. Sy trek 'n droë baadjie aan en blaas net die ergste nat uit haar skouerlengte hare. 

Terwyl sy na haar beeld in die spieël kyk, wonder sy oor die mooi man in haar gastehuisie.  Wie is hy en wat bring hom na haar beskeie woonplek in Marlothpark? En wat is dit aan hom wat haar hart van die eerste oomblik af onkeerbaar op 'n drafstap stuur as hy net 'n oomblik te lank na haar kyk? Dis tog nie die eerste keer dat haar pad met diè van 'n aantreklike man kruis nie. Inteendeel, sy was getroud met een, en haar laaste kêrel het ander vroue se koppe so laat draai dat dit vir haar gevoel het asof sy netsowel nie daar was nie.  

Miskien het dit te doen met die feit dat Adriaan so sterk en manlik voorkom, maar skielik so onbeholpe en weerloos soos 'n kind gelyk het toe sy hom die donker stormagtige nag probeer instuur het. Sy weet dat sy nie 'n oog sou toemaak as hy wel sy fiets opgetel het en wel vanaand die pad terug na Johannesburg toe aangepak het nie. Al is hy niks van haar nie.

Sy gee 'n vegie rooi oor haar lippe en plak die stiffie hard op die rak langs die spieël neer. Dis wat sy moet onthou. Adriaan is 'n vreemde man, wat sy waarskynlik net eenmaal in haar lewe sal sien. Sy het tog meer wysheid, as om soos 'n verliefde bakvissie te voel, nadat sy vyf minute lank in sy swart oë gekyk het. Gewapen met die gelui van 'n duisend waarskuwingsklokke in haar ore en 'n skans so dik soos die muur van China om haar hart te beskerm, stap sy kombuis toe om iets te ete te gaan maak. In die kombuis sit sy die afstandbeheer van haar alarm op so plek neer dat sy dit enige oomblik kan gryp om die knop te druk. Gaste in haar huis is vir haar nog 'n nuwe ding. Sy sal moet leer om mense te vertrou. 

Maar hoe vertrou mens 'n man wat mal genoeg is om sonder afspraak, in 'n donderstorm op 'n gesteelde fiets by haar huis in die bos aangery te kom en dit vanuit Johannesburg. Jy doen nie, so wakkerwees, Rika, besluit sy by haarself. Diep asemhaal en ontspan. Sy draai in die rondte. Kos! Dit is nie by die pakket ingesluit nie, maar sy kan tog nie 'n stukkende honger man aan sy lot oorlaat nie. Die feit dat hy 'n paar netjiese bree skouer het en die mooiste mond en donkerbruin, byna swart oë waarin 'n vrou haar eie siel opnuut kan ontdek, of verkoop, is 'n bonus... vir nou.

Adriaan Olivier moet net nie 'n gourmet ete verwag nie. Sy maak 'n pak pasta oop en sit die helfte daarvan in 'n pot. Daarna braai sy uie, sampioene en repies beesvleis en teen die tyd dat haar gas gestort en in sy warm sweetpak fonds by haar huisie in stap, ruik die kombuis heerlik gesellig. En op Adriaan se gesig sien sy onmiddelik die waardering raak. Iets wat haar dadelik weer laat skuldig voel, omdat sy hom nie van die begin af behoorlik tuis laat voel het nie. Die oorskakeling van kunstenaar en deeltydse kunsonderwyseres, na eienaar van 'n gastehuisie is beslis 'n aanpassing. En haar vuurdoop in die bedryf kom onverwags en vreemd.

"Voel jy soveel beter as wat jy lyk?" vra sy en kyk haastig weg voor sy reguit ondersoekende blik. Sy het gehoop dat nadat hy gestort en droog aangetrek het, hy soos 'n prins in 'n aaklige padda sou verander. Hy het nie. Inteendeel, die prins lyk soos 'n sjeik wat met die klap van sy vinger 'n hele harem vroue kan verower.

En dis waarskynlik die ander ding, besluit Rika. As hy nie getroud is nie, hou hy waarskynlik 'n harem vrouens aan en is elkeen wat by in sy bewonderaarsklub aansluit, 'n nuwe veer in sy hoed.

"Ja dankie." Hy loop effens mank en in die sitkamer inspekteur hy elke skildery, voordat hy na die kombuis toe aankom. En sy hinkepink maak gelukkig weer van hom 'n sterflike mens in Rika se oë. Natuurlik homself so stukkend geval dat hy sukkel om te loop en nou maak hy asof die skilderye teen haar muur vir hom interessant is, sodat hy nie met een slag tot in die kombuis hoef te loop nie. Maar as hy wil motorfiets ry, moet hy voel. Sy haat motorfietse met 'n passie.

“Jy is min of meer die skepper van al die werke teen jou mure, Rika Smit. Behalwe die paar in hierdie hoek," verras Adriaan haar egter met sy oplettendheid. "Maggie Loubser, Maud Sumner, Otto Klar, Gregoire en sowaar ‘n Pierneef potloodskets! Indrukwekkend. Wil jy daarvan verkoop?”

“Nee, dit is erfstukke.” Sy frons. Dis 'n teer punt wat hy aanraak. Haar agent, Dave Small het haar 'n maand gelede so 'n groot aanbod op die Maggie Loubser skildery gemaak, dat sy haar huis se volle verband met die geld sou kon aflos, indien sy dit sou oorweeg om te verkoop! Niemand anders is veronderstel om te weet dat sy hier in die bos in 'n houthuis met duur kunsskatte teen haar mure woon nie. Die man trap op heilige grond.

“Dan sal ek jou maar eendag moet trou vir die Gregoire,” spot hy.

“Vergeet dit. Dis my goed en ek beplan nie om weer te trou nie.” Dis uit voor sy haarself kan keer en sy is oortuig dat hy kan sien dat sy jok. Natuurlik wil sy weer trou. Sy mis 'n man wat 'n maat is in haar lewe. Iemand wat haar teer teen sy bors kan hou op Sondagaande soos vanaand, wanneer die hele naweek voor dit ‘n fiasko was.  

“Mens beplan nie om verlief te raak en te trou nie, dit gebeur net!” spot hy en daarna stap hy verby die twee bruin Zakkie Eloffs en 'n klein Erich Mayer guache, asof dit nie 'n tweede kyk van sy kant af werd is nie. En sy besluit, hy weet seker nie wat hy sien nie. Of dalk weet hy presies waarna hy kyk en maak asof hy dit nie herken nie. Dit is gevaarliker. Sy is onmiddelik weer op haar hoede.

"Jy het genoem dat Dave Small vir jou gesê het dat ek in Marlothpark woon en werk. Het jy regtig na my kom soek? Hoekom?”

”Ja, ek het na jou kom soek. Dit gaan oor jou bruin natuurlewe werke. Ek stel belang om ‘n paar daarvan te koop.”

“My natuurlewe skilderye?” Sy kan nie help om effens bitter te klink nie. “Dis nou snaaks! Ek dog almal stel net in Nonyana belang.”
































































































































































































































































































































































































































































































































































































































































































































































































































































































































































































































































































































































































































































































































































































































































































































































































d2d_images/cover.jpg





d2d_images/chapter_title_above.png





d2d_images/chapter_title_corner_decoration_right.png





d2d_images/chapter_title_below.png





d2d_images/chapter_title_corner_decoration_left.png





